Il-kap tal-istituzzjoni legali ewlenija fit-Tuneżija qal li hu u l-imħallfin imsieħba magħha spiċċaw bl-uffiċini tagħhom imsakkrin wara li l-President Tuneżin, Kais Saied, qal li kien qed ixolji lill-istess istituzzjoni. L-imħallfin kienu determinati li jinjoraw dan id-digriet waqt li jkomplu b'xogħolhom, fost l-akkużi li l-President kien qed jaġixxi b'mod illegali. Intant, huma, fl-aħħar sigħat, sabu li l-pulizija kienu sakkrulhom l-uffiċini, bil-President Saied qed jakkuża lill-imħallfin dwar korruzzjoni u 'b'li huma qed jiffavorixxu ċertu partijiet b'mod illegali u għall-iskaptu ta' oħrajn'. Il-kritiċi ta' Saied, intant, qalu li l-President qed imexxi lit-Tuneżija lejn sistema awtoritarja ta' amministrazzjoni – b'Youssef Bouzakher, bħala l-Kap tal-Kunsill Suprem Ġudizzjarju, jenfasizza li 'l-imħallfin mhumiex se jibqgħu kwieti fid-dawl tas-sitwazzjoni'. Bouzakher kompla li mhemm l-ebda qafas legali li jesiġi għax-xoljiment tal-Kunsill li twaqqaf fl-2016 bil-għan li jiggarantixxi l-indipendenza tal-ġudikatura fit-Tuneżija.